
Europos Parlamento rezoliucija dėl naujosios moterų teisių ir lyčių lygybės strategijos Europoje po 2015 m.

(2016/2526(RSP))
Europos Parlamentas,
–
atsižvelgdamas į Europos Sąjungos sutarties (ES sutarties) 2 straipsnį ir 3 straipsnio 3 dalies antrą pastraipą ir Sutarties dėl Europos Sąjungos veikimo (SESV) 8 straipsnį,

–
atsižvelgdamas į galiojantį ES acquis communautaire, Europos Sąjungos Teisingumo Teismo ir Europos Žmogaus Teisių Teismo praktiką bei esamas procedūras, struktūras, politikos priemones ir biudžetą, kuriais siekiama patobulinti vienodo elgesio su vyrais ir moterimis ir lygių galimybių principus ES ir nacionaliniu lygmenimis;

–
atsižvelgdamas į 2010 m. kovo 3 d. Komisijos komunikatą „2020 m. Europa. Pažangaus, tvaraus ir integracinio augimo strategija“ (COM(2010)2020),

–
atsižvelgdamas į 2015 m. spalio 27 d. priimtą 2016 m. Komisijos darbo programą „Ne laikas taikyti standartinius sprendimus“ (COM(2015)0610),

–
atsižvelgdamas į 2015 m. gruodžio 3 d. Komisijos tarnybų darbinį dokumentą „Strateginė veikla siekiant lyčių lygybės 2016–2019 m.“ (SWD(2015)0278),

–
atsižvelgdamas į veiksmingo lyčių aspekto integravimo įgyvendinimo ir Moterų teisių ir lyčių lygybės komiteto veiksmingumo išorės vertinimą „Lyčių aspekto integravimas Europos Parlamento komitetuose ir delegacijose“,

–
atsižvelgdamas į savo 2015 m. birželio 9 d. rezoliuciją dėl ES moterų ir vyrų lygybės strategijos po 2015 m.
,

–
atsižvelgdamas į Darbo tvarkos taisyklių 128 straipsnio 5 dalį ir 123 straipsnio 2 dalį,

A.
kadangi vienodo elgesio ir lygių galimybių principas pripažįstamas Europos Sąjungos Sutartyse;
B.
kadangi Komisijos moterų ir vyrų lygybės strategijoje 2010–2015 m. prioritetas skiriamas penkioms pagrindinėms sritims:

1.
vienodai moterų ir vyrų ekonominei nepriklausomybei;

2.
vienodam užmokesčiui už vienodos vertės darbą;

3.
lygybei priimant sprendimus;

4.
orumui, neliečiamumui ir smurto dėl lyties panaikinimui;

5.
lyčių lygybės skatinimui už ES ribų;

C.
kadangi 2015 m. Komisijos darbo programoje teigiama, kad J. C. Junckerio vadovaujama Komisija buvo patvirtinta balsavimu dėl to, kad įsipareigojo „būti naujoviška: imtis kitų dalykų ir veikti kitaip“, sumažinti biurokratiją ir palengvinti piliečių ir verslininkų gyvenimą;

D.
kadangi Komisija patvirtino, kad 2010 m. nustatytos visos penkios veiksmų sritys, susijusios su vienodu elgesiu ir lygiomis galimybėmis, ir toliau galioja jos naujų 2014–2019 m. įgaliojimų laikotarpiu; 

E.
kadangi Komisija dar kartą patvirtino savo 2016 m. darbo programoje, kad ji tęs savo praktinį darbą skatinant lyčių lygybę;

F.
kadangi Komisija paskelbė 40-ties lapų tarnybų darbinį dokumentą „Strateginė veikla siekiant lyčių lygybės 2016–2019 m.“ dėl penkių prioritetų, kurie vis dar galioja;

G.
kadangi neturėtų būti priimta jokių papildomų pasiūlymų dėl teisėkūros procedūra priimamų aktų tol, kol galiojantys ES teisės aktai ir politikos priemonės nebus visiškai perkeltos į nacionalinę teisę, įgyvendintos ir įvertintos;

H.
kadangi 2015 m. birželio 9 d. Parlamentas priėmė rezoliuciją dėl ES moterų ir vyrų lygybės strategijos po 2015 m.;

1.
pripažįsta, kad Komisijos moterų ir vyrų lygybės strategijoje 2010–2015 m. nustatytos penkios pagrindinės veiksmų sritys išlieka prioritetinės J. C. Junckerio vadovaujamos Komisijos įgaliojimų laikotarpiu (2014–2019 m.);
2.
pripažįsta, kad Komisija paskelbė 40-ties lapų tarnybų darbinį dokumentą „Strateginė veikla siekiant lyčių lygybės 2016–2019 m.“;

3.
primygtinai teigia, kad laikantis standartų, kurie turi būti taikomi dėl Komisijos įsipareigojimo dėl geresnio reglamentavimo, prieš svarstant, ar reikia pateikti naujų pasiūlymų dėl teisėkūros procedūra priimamo akto ir politikos priemonių lyčių lygybės srityje, didžiausią dėmesį reikia skirti tam, kad valstybėse narėse neįgyvendinami galiojantys teisės aktai;

4.
ragina valstybes nares prisiimti visišką atsakomybę už galiojančių teisės aktų ir politikos priemonių, kuriomis nacionaliniu lygmeniu siekiama geriau įgyvendinti vienodo elgesio su vyrais ir moterimis ir lygių galimybių principus, perkėlimą į nacionalinę teisę, jų įgyvendinimą ir vertinimą;

5.
primena, kad įgyvendinant ES teisę ir politikos priemones turi būti laikomasi subsidiarumo ir papildomos naudos principų, kad vienodos taisyklės ne visuomet reikalingos siekiant praktinio ir konkurencingo vidaus rinkos veikimo ir kad Komisija turi atsižvelgti į administracinę naštą, kuri kyla dėl jos pasiūlymų dėl teisėkūros procedūra priimamų aktų, ir skirtingas kultūrines aplinkybes ir praktiką skirtingose valstybėse narėse;

6.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms.

� Priimti tekstai, P8_TA(2015)0218.

